Document ID: 32013R0287

KOMISJONI RAKENDUSMÄÄRUS (EL) nr 287/2013,
22. märts 2013,
millega muudetakse nõukogu määruse (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad) IV ja VIII lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 19. jaanuari 2009. aasta määrust (EÜ) nr 73/2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003, (1) eriti selle artikli 8 lõike 2 punkte a ja b ning artikli 40 lõike 1 teist lõiku,
ning arvestades järgmist:
(1)
Määruse (EÜ) nr 73/2009 artiklis 10b on sätestatud, et liikmesriik, kes kohaldas vabatahtlikku kohandamist seoses 2012. kalendriaastaga, võib jätkata vähendamise kohaldamist otsetoetuste summade suhtes seoses 2013. kalendriaastaga. Ühendkuningriik teatas komisjonile oma otsusest seoses selle võimaluse kasutamisega, mille tulemusel võeti vastu komisjoni 20. märtsi 2013. aasta rakendusotsus 2013/146/EL, milles määratakse kindlaks vabatahtliku kohandamise kohaldamisest tulenevad summad Ühendkuningriigis 2013. kalendriaastaks (2). Seepärast on asjakohane vaadata läbi vastavad määruse (EÜ) nr 73/2009 artiklis 8 osutatud ülemmäärad.
(2)
Kreeka, Hispaania, Luksemburg, Malta ja Ühendkuningriik teatasid komisjonile oma kavatsusest anda toetust viinamarjakasvatajatele 2014. aastaks, määrates neile toetusõigused vastavalt nõukogu 22. oktoobri 2007. aasta määruse (EÜ) nr 1234/2007 (millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)) (3) artikli 103 punktile o. Seepärast tuleks vastavalt kohandada määruse (EÜ) nr 73/2009 artikli 40 lõikes 1 osutatud riiklikke ülemmäärasid.
(3)
Liikmesriikide poolt esitatav teave, milles vastavalt määruse (EÜ) nr 1234/2007 artikli 188a lõikele 3 käsitletakse selliseid alasid, kus viinapuud on välja juuritud, ning vastavalt määruse (EÜ) nr 73/2009 artikli 40 lõikele 1 käsitletakse väljajuuritud viinapuudega alade toetusõiguste piirkondlikku keskmist väärtust, ei olnud veel teada sel ajal, kui 2013. aasta jaoks sätestati määruse (EÜ) nr 73/2009 artiklis 8 osutatud riiklikud netoülemmäärad, mis on esitatud kõnealuse määruse (mida on muudetud Euroopa Parlamendi ja nõukogu määrusega (EL) nr 671/2012 (4)) IV lisas. Seepärast põhinevad kõnealuste ülemmäärade summad hinnangutel. Pärast Saksamaa, Kreeka, Hispaania, Prantsusmaa, Itaalia, Luksemburgi, Austria, Portugali ja Sloveenia käest määruse (EÜ) nr 1234/2007 artikli 188a lõike 3 ja määruse (EÜ) nr 73/2009 artikli 40 lõike 1 kohaste teadete saamist tuleks läbi vaadata määruse (EÜ) nr 73/2009 IV lisas 2013. aastaks sätestatud ülemmäärad.
(4)
Seega tuleks määruse (EÜ) nr 73/2009 IV ja VIII lisa vastavalt muuta.
(5)
Käesoleva määrusega ettenähtud meetmed on kooskõlas otsetoetuste korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 73/2009 IV ja VIII lisa muudetakse vastavalt käesoleva määruse lisale.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. märts 2013

Labels: 18
15
6